Momberg ontevrede met ‘onbevoegde’ prokureurVicki Momberg. Foto: Nhlanhla Phillips/African News Agency Vicki Momberg, die vrou wat tronkstraf opgelê is oor haar rassistiese tirade teenoor ŉ polisiebeampte, sal voorlopig tevrede moet wees met haar huidige regsverteenwoordiger wat sy as “onbevoeg” bestempel het. Momberg het Woensdag in die streekhof in Randburg haar regsverteenwoordiger, Kingdom Onah, openlik beledig deur te sê hy is onbevoeg en sy wil hom nie meer as haar regsverteenwoordiger hê nie. Onah tree pro bono vir Momberg op. Landdros Pravina Raghoonandan het aan Momberg gesê die hooggeregshof sal moet beslis of Onah sy dienste kan terugtrek wanneer die appèlsaak voorkom. Onah het volgehou hy het reeds ŉ brief by die hooggeregshof ingedien waarin hy die hof in kennis stel dat hy hom aan die saak onttrek. “Hoe verwag sy ek moet haar bystaan as sy sê ek is onbevoeg?” het Onah gevra. Momberg het aan die hof gesê sy het adv. Anesh Sukdeo, wat sy beplan om as haar regsverteenwoordiger aan te stel, se besonderhede aan Onah gegee sodat hy vir Sukdeo al die nodige inligting oor die saak kan gee, maar beweer hy het dit nog nie gedoen nie. Onah het hierop geantwoord hy het vir Momberg gesê sy moet hom ŉ brief kan gee waarin Sukdeo bevestig hy is bereid om Momberg pro bono te verteenwoordig. Hy sê Momberg het tot op hede nog nie hierdie brief aan hom voorsien nie. Hy het gesê hy het wel al die nodige dokumente voorsien aan die verdediging wat die appèlsaak gaan hanteer, en slegs die betooghoofde is nog uitstaande. Momberg het toe gesê hoewel sy meen Onah is onbevoeg, is sy teen sy onttrekking omdat sy nie op die oomblik ŉ ander regsverteenwoordiger het nie. Ná ŉ tydelike verdaging het Momberg ŉ SMS-boodskap aan die hof voorgelees waarin Sukdeo bevestig hy sal haar op 18 Maart verteenwoordig wanneer haar appèl teen haar skuldigbevinding aangehoor sal word. Die saak is toe voorlopig uitgestel. Momberg is in Maart verlede jaar drie jaar tronkstraf opgelê, waarvan een jaar opgeskort is, nadat sy in 2016 op video vasgevang is waar sy ŉ polisiebeampte herhaaldelik die k-woord noem. Sy is ook skuldig bevind op vier aanklagte van crimen injuria. Sy is tans uit op borgtog hangende die uitkoms van haar appèlsaak.